钦定古今图书集成/历象汇编/庶征典/第177卷 > 《为杭州刺史崔元将献绿毛龟表》李峤
## 钦定古今图书集成/历象汇编/庶征典/第177卷 > 《为杭州刺史崔元将献绿毛龟表》李峤

臣某言：“臣闻五气殊方，元龟列于《元武》；四灵异禀，神
蔡游于紫泉。用能藏往知来，发祥祚圣。大禹之永终
天禄，文荐九畴；隆姬之乃命帝庭，兆言《三吉》。永言秘
宝，录存《缣简》。伏惟金轮圣神皇帝陛下蕴灵沙劫，屈
道璿枢，推正觉而御彝伦，弘大悲而抚群俗。云行雨
施之泽，下漏三泉；春生夏长之仁，曲成万物。恩洎草”
木，惠覃飞走。天泽感气而延和，神灵应德而呈瑞。伏
见所部钱塘县人聂干，于市内水中获毛龟一枚。修
尾长头，元甲绿毳。名掩于楚宗，状奇于灵绎。虽六眸
在首，未足尚其祯祥；五色成文，讵能齐其诡异。伏丛
著而自久，下莲芳而暂出。美兼旷代，休逾群祉。谨按
孙氏《瑞应图》曰：“王者德泽湛渍，渔猎从时，则灵龟出，
礼含文。”《嘉》曰：“内外之制，各得其宜，则山泽出灵龟。”陛
下解网收罟，弘天地之大德；创制改物，穷帝王之能
事。宜其膺受冥贶，克享珍符。且益有十朋，表贤才之
入用；寿逾千纪，彰圣历之无疆。嘉祉不召而自臻，干
象无祈而潜应。臣谬当重寄，亲奉洪庥。灵异爰臻，允
骇于常观；忭舞胥属，实兼于恒品。无任庆跃之至。